PhDr. **Mojmír Benža**, PhD. (\* 25. apríl 1941, Senica) je slovenský etnológ a vysokoškolský pedagóg.

Životopis
---------

V roku 1958 maturoval na gymnáziu v Senici. Po dvoch semestroch na Strojníckej fakulte SVŠT chcel prestúpiť na Filozofickú fakultu Univerzity Komenského, priamy prestup však nebol možný a tak rok pracoval ako robotník na Štátnom majetku v Senici. Od roku 1960 študoval národopis. V roku 1962 však prešiel na Filozofickú fakultu Karlovej univerzity. Tam mohol študovať mimoeurópske kultúry, na Univerzite Komenského sa prednášalo hlavne o slovenskej tradičnej kultúre. Titul PhD. získal v roku 1998.

Práca
-----

Vzdelanie ukončil v roku 1966 popri zamestnaní diplomovou prácou o brazílskych indiánoch kmeňa Bororo čím sa podľa vlastných slov stal "prvým slovenským mimoeurópskym etnológom". Pracoval pre Slovenské národné múzeum v Martine a pripravil výstavu *Staroegyptské pamiatky zo zbierok slovenských múzeí*.

Podľa vlastných slov ho zaujímalo každých 10-15 rokov niečo iné: „*V 70. rokoch odev a staviteľstvo, v 80. etnografický atlas, v 90. slovenské menšiny v zahraničí a politicko-právne postavenie menšín na Slovensku, v 1. desaťročí 21. storočia to boli národnostné štatistiky a história Evanjelickej cirkvi na Slovensku. V tomto desaťročí som opäť pri tradičnom odeve s dôrazom na Záhorie.*"

Vyučoval na Katedre etnológie a mimoeurópskych štúdií Filozofickej fakulty Univerzity sv. Cyrila a Metoda v Trnave. Je bývalým pracovníkom Ústavu etnológie SAV.

Publikácie
----------

Je spoluautorom koncepcie, redaktorom a autorom kapitoly o tradičnom odeve.
Je redaktorom a autorom hesiel Elektronickej encyklopédie Centra pre tradičnú ľudovú kultúru. Podieľal sa aj na *Historickom atlase Evanjelickej cirkvi a.v. na Slovensku*.

V roku 2015 bola ÚĽUVom vydaná Benžova kniha *Tradičný odev Slovenska, Traditional Clothing of Slovakia* pri príležitosti 70. výročia založenia tejto organizácie. Podľa ÚĽUVu, „*Pomerne rozsiahla monografia je syntézou tradičného odevu Slovenska z dvoch hľadísk: podľa jednotlivých druhov odevných súčiastok a z hľadiska príležitostí, na ktoré sa nosili. Autor nepristupoval k otázke tradičného odevu obvyklým spôsobom – podľa regiónov. Naopak, v diele zhrnul významné rozdiely medzi jednotlivými formami tradičného odevu a zároveň definoval ich spoločné vnútorné aj vonkajšie znaky.*" Publikácia vznikla na základe *Etnografického atlasu Slovenska* z roku 1990 vydaného Ústavom etnológie SAV.

Referencie
----------

1. ↑  Benža Mojmír. In:  *Encyklopédia ľudovej kultúry Slovenska 1*. Vyd. 1 Bratislava : Veda, 1995. 454 s. ISBN 80-224-0234-6. S. 37.
2. 1 2 3 4 5  SOUKUP, Milan. Jubilujúci etnológ: Od indiánov Bororo k tradičnému odevu Záhoria. *sme.sk* (Bratislava: Petit Press), 2016-04-28. Dostupné online [cit. 2018-06-10]. ISSN 1335-4418.
3. 1 2   *Ústav Etnológie Slovenskej Akadémie Vied* [online]. Ústav etnológie SAV, [cit. 2018-06-10]. Dostupné online.
4. ↑   *História vzniku - Katedra etnológie a mimoeurópskych štúdií* [online]. ketno.ff.ucm.sk, [cit. 2018-06-10]. Dostupné online.
5. ↑   *Autorský kolektív* [online]. ludovakultura.sk, [cit. 2018-06-10]. Dostupné online.
6. ↑   humannageografia.sk, [cit. 2018-06-10]. Dostupné online.
7. 1 2   *ÚĽUV* [online]. Ústredie ľudovej umeleckej výroby, [cit. 2018-06-10]. Dostupné online.
8. ↑   *Ústav Etnológie Slovenskej Akadémie Vied* [online]. Ústav etnológie SAV, [cit. 2018-06-10]. Dostupné online.

Externé odkazy
--------------

* Profil na stránkách Ústavu etnológie SAV

Autoritné údaje: * BnF: 14632577t
* GND: 1068565632
* ISNI: 0000 0001 1669 3698
* LCCN: n83215077
* NK ČR: mzk2004237500
* SNK: 167775
* VIAF: 71649887
* WorldCat: lccn-n83215077